Το **Ουγγρικό** **Κόμμα του Σκύλου με τις Δύο Ουρές** (ουγγρικά: Magyar Kétfarkú Kutya Párt‎, σύντμηση: ΟυΚΣ2Ο) είναι ένα σατιρικό πολιτικό κόμμα στην Ουγγαρία. Ιδρύθηκε το 2006 στη Σέγκεντ, και καταχωρήθηκε στον επίσημο κατάλογο πολιτικών κομμάτων το 2014. Το κόμμα ξεχωρίζει από τις δραστηριότητές του στις τέχνες του δρόμου, τα γκράφιτι, τα στένσιλ και τις διάφορες αφίσες που διακωμωδούν την πολιτική ελίτ.

Ιστορία
-------

### Ίδρυση, εκλογές του 2006 και του 2010

Η μυστηριώδης οργάνωση αυτοαποκαλούμενη ως Ουγγρικό Κόμμα του Σκύλου με τις Δύο Ουρές άρχισε την προεκλογική της εκστρατεία στη Σέγκεντ το 2006. Το κόμμα υποσχόταν αιώνια ζωή, δωρεάν μπύρα και μείωση στους φόρους για να κερδίσει ψήφους. Ξεχώρισε από το λογότυπο, που το σχεδίασε ο εκπρόσωπος του κόμματος και απεικονίζει έναν σκύλο με δύο ουρές και γραβάτα. Συμμετείχε στις γενικές και τοπικές εκλογές, και ξεχώρισε από το ότι όλοι οι μεμονωμένοι υποψήφιοί του για τις μονοεδρικές περιφέρειες είχαν το ίδιο όνομα, και ονομάζονταν Νάγκι Ιστβάν (που σημαίνει "Μέγας Στέφανος" και είναι πολύ συνηθισμένο όνομα στην Ουγγαρία). 

Γκράφιτι με τον Σκύλο με τις 2 Ουρές (χωρίς όμως τη γραβάτα!!). 2008.
Στις 20 Ιουνίου 2009, 200-300 οπαδοί του ΟυΚΣ2Ο πραγματοποίησαν μια «γενική» διαμαρτυρία μπροστά στο κτίριο της Κεντρικής Στατιστικής Υπηρεσία της Ουγγαρίας, φωνάζοντας τα αιτήματά τους. Η διαδήλωση είχε σατιρικό χαρακτήρα, με σύνθημα: «*Τι θέλουμε; Τίποτα! Πότε; Ποτέ!*», ενώ οι διαδηλωτές κρατούσαν πανό που έγραφαν: «*Το αύριο είναι χθες!», «Όλοι είμαστε κάτω από τη ρίζα εδώ, ας το τετραγωνίσουμε», «Διαλύστε το!», «Ζήτω το κιτς*», κ.α. ή είχαν σχέδια και γεωμετρικά σχήματα. 

Το κόμμα εκστράτευσε για τις δημοτικές εκλογές της Βουδαπέστης του 2010. Υποσχέθηκε απίθανα πράγματα, όπως ότι θα πλημμυρίσουν τους δρόμους της Βουδαπέστης με νερό (και στις γιορτές με μπύρα) για να αντιμετωπίσουν την κυκλοφοριακή συμφόρηση και τη μόλυνση, ότι θα κατασκευάσουν ένα τεχνητό βουνό στη Μεγάλη Ουγγρική Πεδιάδα για χειμερινά σπορ, ένα διαστημοδρόμιο και ένα δίκτυο υπερταχείων λεωφορείων που δεν κάνουν στάσεις. Τα συνθήματα τους ήταν: «*Αιώνια ζωή! Δωρεάν μπύρα! Μειωμένοι φόροι!», «Λεφτά χωρίς δουλειά», «Υπάρχει μία πιθανότητα 93% ότι δεν θα κλέψουμε», «Θα μείνετε ευχαριστημένοι*». Στην 7η περιφέρεια της Βουδαπέστης (Έρζεμπετβάρος) υποψήφιος του κόμματος ήταν ο γνωστός στάνταπ κωμικός Ντάνιελ Μόγκατς. Ωστόσο, το κόμμα δεν κατάφερε να συγκεντρώσει τον απαιτούμενο αριθμό υπογραφών για να συμμετάσχει στις εκλογές, μόνο ~3.000 από τις 28.000 που χρειάζονταν για τη Βουδαπέστη και μόνο 220 από τις 700 που χρειάζονταν για τον Ντάνιελ Μόγκατς. 

### 2013-2014: Επίσημη καταχώρηση του κόμματος

Από το 2013, το ΟυΚΣ2Ο προσπαθούσε να ολοκληρώσει την επίσημη εγγραφή του για να ξεκινήσει την προεκλογική εκστρατεία. Στις αρχές του 2014, η αίτησή τους απορρίφθηκε με αιτιολόγηση την «*έλλειψη σοβαρότητας*» από τη μεριά του κόμματος. Τον Ιούλιο του 2014, το Ανώτατο Δικαστήριο αποφάνθηκε ότι εφόσον ενήργησαν νόμιμα δεν υπάρχουν λόγοι να απορριφθεί η εγγραφή του κόμματος. Στις 8 Σεπτεμβρίου 2014, το ΟυΚΣ2Ο καταχωρήθηκε επίσημα στους πολιτικούς καταλόγους, αλλά είχε μόνο 16 λεπτά προτού λήξει η προθεσμία υποβολής υποψηφιοτήτων για τις τοπικές εκλογές του 2014.Τελικά δεν πρόλαβαν και δεν συμμετείχαν στις εκλογές. 

Μία από τις σατιρικές διαφημιστικές πινακίδες του 2015. 
### 2015-2016: Φιλομεταναστευτική πολιτική

Πόστερ του κόμματος το 2016
Τον Ιούνιο του 2015, κατά τη διάρκεια της μεταναστευτικής κρίσης στην Ευρώπη, ο Πρωθυπουργός Βίκτορ Όρμπαν ξεκίνησε μία εκστρατεία κατά της λαθρομετανάστευσης και την κατασκευή ενός φράχτη στα νότια σύνορα για να τους εμποδίσει την είσοδο.  Αντιπολιτευόμενο, το ΟυΚΣ2Ο και το ιστολόγιο Vastagbőr ("Παχύδερμο") ξεκίνησαν από κοινού μια «εκστρατεία κατά της αντιμετανάστευσης», στο πλαίσιο της οποίας συγκέντρωσαν πάνω από 33 εκατομμύρια φιορίνια (δέκα φορές περισσότερα του αναμενόμενου) από τους οπαδούς τους,  για να στήσουν γύρω στις 800 διαφημιστικές πινακίδες με ειρωνικά και αστεία συνθήματα, όπως «*Ελάτε στην Ουγγαρία ελεύθερα, ήδη δουλεύουμε στην Αγγλία!*». Στις 4 Φεβρουαρίου 2016, η δημοσκόπηση του Medián έδειξε ότι το ΟυΚΣ2Ο ήταν στο 1%. 

Από διαδήλωση του ΟυΚΣ2Ο το 2017.
Κατά την περίοδο πριν το Ουγγρικό δημοψήφισμα για τους μετανάστες τον Οκτώβριο του 2016, στο πλαίσιο της αντιμεταναστευτική της πολιτικής, η κυβέρνηση του Όρμπαν τόνισε το πόσο επικίνδυνοι είναι οι μετανάστες, ότι παρενοχλούν τις γυναίκες, κ.α. Αντιπολιτευόμενο, το ΟυΚΣ2Ο δαπάνησε 100.000 ευρώ, που συγκέντρωσε από 4.000 οπαδούς του, για μία εκστρατεία με σατιρικά συνθήματα, όπως: «*Ξέρεις ότι ένα εκατομμύριο Ούγγροι θέλουν να μεταναστεύσουν στην Ευρώπη;», «Ξέρεις ότι στα περισσότερα περιστατικά διαφθοράς οι δράστες είναι οι πολιτικοί;», «Ξέρεις ότι στους Ολυμπιακούς ο μεγαλύτερος κίνδυνος για τους Ούγγρους συμμετέχοντες ήταν οι ξένοι ανταγωνιστές;*». Ο αρχηγός του κόμματος Γκέργκελι Κόβατς δήλωσε στο BBC News ότι «*Δεν μπορούμε να κάνουμε τίποτα για όλους αυτούς που έχασαν τις μέρες τους μισώντας τους μετανάστες, που στις ζωές τους έχουν δει περισσότερους εξωγήινους από άλλους πλανήτες παρά μετανάστες. [...]Θέλουμε να ξέρουν ότι δεν είναι μόνοι*». Έτσι, το κόμμα κάλεσε τους πολίτες να ακυρώσουν τις ψήφους τους.  Μάλιστα, κυκλοφόρησαν μία εφαρμογή για κινητό που ονομαζόταν «Άκυροι ψήφοι», που όμως κρίθηκε παράνομη και στο κόμμα επιβλήθηκε πρόστιμο 832.000 φιορίνια. Τελικά, το πρόστιμο μειώθηκε στα 100.000 φιορίνια.Τελικά, η προσέλευση στο δημοψήφισμα ήταν χαμηλή (44,04%) και το 6% των ψήφων ήταν άκυροι ή λευκοί. 

Τέχνη του δρόμου με θέμα το θεώρημα των τεσσάρων χρωμάτων, ως διαμαρτυρία για την κατάσταση της ασφάλτου. 2017.
Ο Γκέργκελι Κόβατς το 2017
### 2017-σήμερα: Ανοδική πορεία

Στις Ουγγρικές βουλευτικές εκλογές του 2018 το ΟυΚΣ2Ο συγκέντρωσε το 1,73% των ψήφων, δεν έφτασε το εκλογικό όριο (5%) και δεν κέρδισε καμία έδρα. Στις τοπικές εκλογές του 2019, το κόμμα ήταν υποψήφιο σε τέσσερις μονοεδρικές περιφέρειες της Βουδαπέστης (2η, 12η, 14η και 15η). Επίσης, υποστήριξε την υποψήφια της 9ης περιφέρειας, την Κριστίνα Μπάρανι, η οποία εκλέχθηκε δήμαρχος και διόρισε τη Ζουζάνα Ντόμε του ΟυΚΣ2Ο αντιδήμαρχο.

Εκλογικά αποτελέσματα
---------------------

### Για την Εθνοσυνέλευση

|  |
| --- |
| Εθνοσυνέλευση |
| Έτος | Ψήφοι | % | Έδρες | +/− | Αρχηγός |
| 2018 | 99.410 | 1,73% | 0 / 199 | - | Γκέργκελι Κόβατς |

### Ευρωπαϊκό Κοινοβούλιο

|  |
| --- |
| Ευρωκοινοβούλιο |
| Έτος | Ψήφοι | % | Έδρες | +/− | Κύριοςυποψήφιος |
| 2019 | 90.912 | 2,62% | 0 / 21 | - | Ζουζάνα Ντόμε |

Παραπομπές
----------

1. ↑  «Nem lehet Magyar Kétfarkú Kutya Párt a nevünk» (στα Ουγγρικά).
2. ↑
3. ↑  «Örök életet ígér a Kétfarkú Kutya Párt». Origo.hu. 6 Φεβρουαρίου 2006. Ανακτήθηκε στις 8 Μαΐου 2015.
4. ↑  «A semmit követelte röhögve a tüntető tömeg». Ανακτήθηκε στις 6 Οκτωβρίου 2017.
5. ↑  «Two-tailed dog livens up Hungary's election» (στα αγγλικά). *Reuters*. 2010-08-20.. Ανακτήθηκε στις 2020-04-12.
6. ↑  «Letölthető, nyomtatható anyagok». Ανακτήθηκε στις 6 Οκτωβρίου 2017.
7. ↑  «Gangos házakat ígér anyjának a 7.kerületi polgármester-jelölt + videó». ATV.hu. 28 Αυγούστου 2010. Ανακτήθηκε στις 4 Αυγούστου 2015.
8. ↑  András, Földes (3 Σεπτεμβρίου 2010). «Nem jutott be a Kétfarkú Kutya Párt». *index.hu* (στα Ουγγρικά). Ανακτήθηκε στις 12 Απριλίου 2020.
9. ↑  «A Magyar Kétfarkú Kutya Párt választási programja. 2010». mkkp.hu. Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 4 Αυγούστου 2015.
10. ↑  Margit Feher. «Hungary's 2-Tailed Dog Party Seeks Ballot Space».
11. ↑  «Kúria: be kell jegyezni a Magyar Kétfarkú Kutya Pártot» (στα Ουγγρικά). Αρχειοθετήθηκε από το πρωτότυπο στις 25 Ιουνίου 2014. Ανακτήθηκε στις 29 Ιουνίου 2014.
12. ↑  «Rossz viccnek tűnik, ahogy bejegyezték a Kétfarkú Kutya Pártot». Origo.hu. 8 Σεπτεμβρίου 2014. Ανακτήθηκε στις 8 Μαΐου 2015.
13. ↑  Press, Associated (2016-08-26). «Hungary's PM plans 'more massive' fence to keep out migrants» (στα αγγλικά). *The Guardian*. ISSN 0261-3077.. Ανακτήθηκε στις 2020-04-12.
14. ↑  Nolan, Daniel (2015-06-17). «Hungary orders 100-mile Serbia border fence to keep out migrants» (στα αγγλικά). ISSN 0307-1235.. Ανακτήθηκε στις 2020-04-12.
15. ↑  «Migrant crisis 'a German problem'» (στα αγγλικά). *BBC News*. 2015-09-03.. Ανακτήθηκε στις 2020-04-12.
16. ↑  Traynor, Ian (2015-09-05). «Refugee crisis: east and west split as leaders resent Germany for waiving rules» (στα αγγλικά). *The Observer*. ISSN 0029-7712.. Ανακτήθηκε στις 2020-04-12.
17. ↑  Német, Tamás (4 Ιουνίου 2015). «Megvan a kormány menekültellenes kampányának két újabb szlogenje». Index. Ανακτήθηκε στις 4 Αυγούστου 2015.
18. ↑  «Újabb plakátokat készít a Kétfarkú Kutyapárt és a Vastagbőr». 444.hu. 14 Ιουλίου 2015. Ανακτήθηκε στις 8 Μαΐου 2015.
19. ↑  Zsolt, Sarkadi (14 Ιουλίου 2015). «Újabb plakátokat készít a Kétfarkú Kutyapárt és a Vastagbőr». *444*. Ανακτήθηκε στις 12 Απριλίου 2020.
20. ↑  «Budapest's battle of the billboards | Financial Times». *www.ft.com*. Ανακτήθηκε στις 12 Απριλίου 2020.
21. ↑  «Sajátosan reagálta le a Kétfarkú Kutyapárt, hogy a Medián már méri őket». Heti Világgazdaság. 4 Φεβρουαρίου 2016. Ανακτήθηκε στις 4 Φεβρουαρίου 2016.
22. ↑  «Hungary poster campaign pokes fun at migrant referendum». BBC News. 10 Σεπτεμβρίου 2016. Ανακτήθηκε στις 19 Σεπτεμβρίου 2016.
23. ↑  «Jobbikos javaslatra 832 ezer forintra büntette az NVB a Kétfarkú Kutyákat». *index.hu*. 7 Οκτωβρίου 2016. Ανακτήθηκε στις 8 Οκτωβρίου 2016.
24. ↑  «Megúszta a gigabírságot a Kétfarkú Kutya». *index.hu*. 18 Οκτωβρίου 2016. Ανακτήθηκε στις 12 Απριλίου 2018.
25. ↑  «Hungary's Referendum On Refugee Resettlement Is Overwhelming — But Invalid». *npr.org*. 3 Οκτωβρίου 2016. Ανακτήθηκε στις 3 Οκτωβρίου 2016.
26. ↑  «Lekiscsajozta a kétfarkús alpolgármestert, most az Azonnalinak hála kér bocsánatot a ferencvárosi képviselő» (στα Ουγγρικά). Ανακτήθηκε στις 12 Απριλίου 2020.
27. ↑  Marianna, Biró (11 Νοεμβρίου 2019). «A Kutyapárt adhatja Baranyi Krisztina egyik alpolgármesterét». *index.hu* (στα Ουγγρικά). Ανακτήθηκε στις 12 Απριλίου 2020.
28. ↑  «Alpolgármesterek». *Ferencváros* (στα Ουγγρικά). Ανακτήθηκε στις 12 Απριλίου 2020.